གནས་ཡུལ་དངོས་ནི།བརྔན་བསང་ལས།ཡུལ་ནི་རྨ་ཡུལ་ཐང་བརྒྱད་ན།།སྲིང་ཅིག་ཏིང་ཏིང་དིང་མོ་བཙུན།།ཞེས་པ་འདི་ནི།བརྟན་མ་བཅུ་གཉིས་ཀྱི་ཞུ་ལན་ལས།ཏིང་ཏིང་ལས་ཀྱི་གར་མ་རྨ་ཏིང་འཕྲུལ་གྱིས་སྨན་གཅིག་མ།།ཞེས་གསུངས་འདུག་སྟབས།ཏིང་ཏིང་དིང་མོ་བཙུན་དང་རྨ་ཏིང་འཕྲུལ་གྱི་སྨན་མོ་གཉིས་པོ་ལྷ་གཅིག་རེད་འདུག་པས་རྨ་ཡུལ་པོམ་རའི་རི་རྒྱུད་ཉེ་སྐོར་ཞིག་ལ་མེད་དམ་སྙམ་མོད།འོན་ཀྱང་ནག་ཆུ་གཉན་རོང་རྫོང་སོག་ཏིང་ངུ་བོན་དགོན་གྱི་རྒྱབ་རི་རྨ་ཤག་མ་ཞེས་པ་དེ།རྨ་ཏིང་ཤག་གི་འཕྲུལ་མོ་ཆེ་རེད་ཅེས།བོན་དགོན་གྱི་སྐུ་ཞབས་དག་གིས་གསུངས།ད་དུང་གཉན་རོང་རྫོང་སོག་དཀར་མོ་ཤང་ཁུལ་སོག་དཀར་མོའི་རྨ་རི་ཞེས་པའི་གནས་ཤིག་ཡོད་པར་དེའང་བརྟན་མ་བཅུ་གཉིས་ཀྱི་གྲལ་དུ་ཡིན་པར་ཤོད་སྲོལ་ཀྱང་འདུག།